2กูรูเศรษฐกิจ ยันกรีซไม่กระทบไทย
ความกังวลเกี่ยวกับโอกาสที่กรีซจะผิดนัดชำระหนี้และต้องออกจากยูโรโซนมีสูงขึ้นทันที
19 ก.พ. 2558

โดย...เสาวรส รณเกียรติ
ความกังวลเกี่ยวกับโอกาสที่กรีซจะผิดนัดชำระหนี้และต้องออกจากยูโรโซนมีสูงขึ้นทันที หลังจากการเจรจาเพื่อหาทางออกเกี่ยวกับปัญหาหนี้สินของกรีซ เมื่อวันที่ 16 ก.พ.ที่ผ่านมาล้มเหลว เนื่องจากกรีซยังไม่ตกลงใจที่จะรับข้อเสนอของกลุ่มเจ้าหนี้ยูโรโซนที่ให้กรีซขอต่ออายุโครงการรับเงินช่วยเหลือภายในวันที่ 20 ก.พ.นี้ ก่อนการเจรจาเกี่ยวกับการกู้ยืมเงินรอบใหม่ที่จะเกิดขึ้น
มีการวิเคราะห์ว่า การที่กรีซไม่ได้เงินช่วยเหลือรอบใหม่เข้ามา ในที่สุดจะทำให้รัฐบาลกรีซผิดนัดชำระหนี้ได้ และหากธนาคารกลางยุโรป (อีซีบี) จะตัดธนาคารพาณิชย์กรีซออกจากระบบการเงินของยูโรโซน ส่งผลให้ธนาคารพาณิชย์ต้องปิดตัวลง และนำมาซึ่งการผิดนัดชำระหนี้ของภาคเอกชนจำนวนมาก
สำหรับประเทศไทยไม่ได้ห่วงว่าปัญหาในกรีซจะซ้ำเติมกระทบต่อเศรษฐกิจไทยมากมายนัก เพราะขนาดเศรษฐกิจของกรีซไม่ได้ใหญ่มากเมื่อเทียบกับของประเทศไทย 
แต่สิ่งที่กังวลคือ หากกรีซผิดนัดชำระหนี้จริง เจ้าหนี้ซึ่งส่วนใหญ่คือธนาคารพาณิชย์ในกลุ่มประเทศยุโรปจะล้มระเนระนาดไปด้วย ซึ่งหากปัญหาลามไปที่ธนาคารพาณิชย์ในกลุ่มประเทศยุโรปจริง ธนาคารพาณิชย์ไทยมีธุรกรรมสัมพันธ์อยู่กับธนาคารพาณิชย์ยุโรปก็จะมีปัญหาตามไปด้วย
น่าสนใจว่าปัญหาของกรีซจะพัฒนาไปถึงขั้นการผิดนัดชำระหนี้หรือไม่ และหากเกิดขึ้นผลกระทบต่อเศรษฐกิจไทย และสถาบันการเงินของไทยจะเป็นอย่างไร 
กอบศักดิ์ ภูตระกูล ผู้ช่วยผู้จัดการใหญ่ ธนาคากรุงเทพ มองว่า กรณีที่เกิดขึ้นในกรีซเป็นการเล่นเกมระหว่างรัฐบาลชุดใหม่ของกรีซและเจ้าหนี้กลุ่มยูโรโซน เพื่อให้มีการเจรจาต่อรองให้ได้ผลประโยชน์สูงสุด คล้ายการเล่นเกมของรัฐสภาและรัฐบาลสหรัฐ เมื่อ 1-2 ปีที่ผ่านมา ที่รัฐสภาสหรัฐไม่ยอมผ่านร่างงบประมาณ จนอาจจะทำให้รัฐบาลสหรัฐไม่สามารถจ่ายเงินเดือนให้ข้าราชการได้ แต่ในวินาทีสุดท้ายรัฐสภาสหรัฐก็ผ่านร่างงบประมาณในที่สุด
การเล่นเกมดังกล่าวเกิดจากอเล็กซิส ไซปราส นายกรัฐมนตรีกรีซต้องทำตามพันธสัญญาที่ให้ไว้ในการหาเสียงเลือกตั้ง เพราะไม่เช่นนั้นก็จะทำให้คะแนนนิยมสูญหายได้อย่างรวดเร็ว ขณะเดียวกันการที่กรีซจะตัดสินใจผิดนัดชำระหนี้ก็เป็นเรื่องสุดโต่งเกินไป ไม่สามารถเป็นไปได้ เพราะกรีซเองก็ทราบถึงผลกระทบที่จะตามมา
กอบศักดิ์ เชื่อว่าถึงที่สุดแล้ว กรีซจะต้องเปิดการเจรจากับเจ้าหนี้กลุ่มยูโรโซน แต่ในระหว่างนี้ก็ต้องทำตามพันธสัญญาที่หาเสียงไว้ก่อน แต่รัฐบาลกรีซก็รู้ตัวเองว่าการผิดชำระหนี้และออกจากยูโรโซนนั้นไม่ง่าย เพราะรู้ตัวว่าถ้าต้องออกจริงปัญหาใหญ่แน่
สำหรับผลกระทบต่อประเทศไทยนั้น กอบศักดิ์ ระบุว่า ไม่ต้องกังวลมาก แต่สิ่งที่ต้องติดตามคือ ระหว่างการต่อรองของกรีซกับเจ้าหนี้ ตลาดเงินจะผันผวน เพราะไม่รู้ว่าการผิดนัดชำระหนี้จะเกิดจริงหรือไม่ เหมือนคราวสหรัฐที่ระหว่างทางราคาหุ้นในตลาดหลักทรัพย์จะขึ้นลงตลอด เพราะตลาดไม่แน่ใจว่าจะทำหรือไม่
แต่สำหรับไทยเชื่อว่าได้รับผลกระทบไม่มากจากค่าเงินที่ผันผวนบ้าง อาจจะกระทบบ้างเป็นครั้งคราว โดยเงินบาทจะอ่อนค่าเมื่อเทียบกับเงินยูโรบ้าง
ด้าน เศรษฐพุฒิ สุทธิวาทนฤพุฒิ ประธานคณะกรรมการบริหาร สถาบันอนาคตไทยศึกษาและคณะกรรมการนโยบายการเงิน (กนง.) เห็นว่าผลกระทบต่อไทยหากกรีซผิดนัดชำระหนี้จริงและต้องออกจากยูโรโซนนั้น หากดูเฉพาะประเทศกรีซอย่างเดียว แทบไม่มีผลกระทบต่อไทย เพราะขนาดเศรษฐกิจของกรีซเล็กกว่าไทย  
นอกจากนี้ ธนาคารพาณิชย์และสถาบันการเงินของไทย แทบไม่มีการทำธุรกรรมกับธนาคารพาณิชย์ของกรีซ ฉะนั้นหากมีการผิดนัดชำระหนี้จริงก็ไม่กระทบต่อสถาบันการเงินไทย
แต่ที่น่าห่วงคือ ปัญหาของกรีซจะลามไปยังประเทศอื่นในยุโรปหรือไม่ เพราะเจ้าหนี้ของกรีซมีธนาคารพาณิชย์ยุโรปที่เป็นเจ้าหนี้ในรูปของการถือพันธบัตรกรีซ โดยธนาคารพาณิชย์ของไทยมีการทำธุรกรรมกับธนาคารพาณิชย์ในยุโรปไม่น้อย
ปัญหาคือการผิดนัดชำระหนี้จะกระทบต่อฐานะของธนาคารพาณิชย์ยุโรปมากน้อยแค่ไหน และจะเกิดภาวะแห่ถอนเงินฝากหรือไม่ ถ้าธนาคารพาณิชย์ยุโรปมีปัญหาเรื่องฐานะการเงิน ธนาคารพาณิชย์ไทยก็จะได้รับผลกระทบตามไปด้วย
อย่างไรก็ตาม น่าสังเกตว่าตลาดเงินไม่ได้ตื่นตระหนกกับผลการเจรจาระหว่างกรีซกับเจ้าหนี้ยูโรโซนมากนัก อาจจะเป็นเพราะคาดว่าจะสามารถเจรจาตกลงกันได้
อย่างไรก็ตาม เศรษฐพุฒิ ทิ้งท้ายว่า ไม่ว่าจะเกิดอะไรขึ้น เศรษฐกิจไทยสามารถรับมือได้ ไม่ถึงกับหงายหลังกระแทกพื้นแน่